# Google Translate

*E artíkulo aki ta skirbí na **ortografia di papiamentu**. Lo ta apresiá si por mantené e artíkulo aki na estilo di **papiamentu**.*

| Google Translate |
| --- |
|  |
|  |
| Tipo | Servisio di tradukshon |
| Idioma | multilingual |
| Registrashon  | opshonal |
| Usuario | mas ku 500 mion pa dia |
| Propietario  | Google LLC |
| Outor | Franz-Josef Och |
| Fundashon  | 28 di aprel 2006  Merka |
| Fundadó | Google |
| Státus | aktivo |
|  |
| Wèpsait ofisial |
| Imágen riba  Wikimedia Commons |
| [Editá Wikidata] · [Manual] |

**Google Translate** ta un servisio di tradukshon online gratis di Google. E ta ofresé un hèrmènt di tradukshon outomátiko pa ku un gran kantidat di idioma. E kalidat di e tradukshonnan ta varia, loke ta típiko di tradukshon outomatisá, ya ku e nifikashon di palabranan ta dependé di e konteksto den kua nan ta wòrdu usá.

## Karakterístika

Un punto importante di Google Translate ta su naturalesa interaktivo: kuantu mas hende usa e hèrmènt i duna reakshon, tantu mas e kalidat ta mehorá ku tempu. E tradukshon entre idiomanan hopi usá (manera ingles, spaño, hulandes i franses) ta generalmente mas eksakto ku entre idiomanan ku ta haña menos uso.

Kontrali na hopi otro servisio grandi online di tradukshon outomatisá, Google Translate no ta basá riba e sistema SYSTRAN, sino riba su propio teknologia di tradukshon statístiko di mashin. Esaki a wòrdu desaroyá bou di Franz-Josef Och, kende tabata ganadó di un kompetensia di DARPA pa “tradukshon rápido” na 2003 i despues a bira hefe di e departamentu di tradukshon di mashin di Google (Och a retirá di Google na yüli 2014). E eskoho aki pa tradukshon statístiko ta hasi e servisio dependiente di e disponibilidat di tekstonan tradusí ku e mesun kontenido den dos idioma pa por mehorá su resultado.

## Idioma

E kantidat di idioma disponibel a sigui kresé ku tempu. Por ehempel, idioma perso (farsi) a keda agregá mas tempran ku planeá, despues di e protestanan na Iran den 2009, ora hopi notisia i dokumento a bira disponibel online. Na yüni 2024 Google Translate a agregá 114 idioma nobo, inkluso papiamentu, tresiendo e total na 243 idioma.

Su prinsipal kompetensia ta DeepL Translator i Bing Translator.

### Papiamentu

E disponibilidat desde yüni 2024 di idioma papiamentu ta importante pa Karibe Hulandes, loke ta fasilitá hendenan na Aruba, Boneiru i Kòrsou pa tradusí tekstonan básiko for di un otro idioma pa papiamentu i viseversa. E paso aki ta duna visibilidat di papiamentu riba nivel internashonal, ounke e kalidat di e tradukshonnan no ta perfekto. Den uso, korekshon manual ta semper nesesario pa mantene un ortografia uniforme i un sintáksis propio di papiamentu.

### Wikipedia

Google Translate ta un di e opshonnan usá entre e hèrmèntnan di tradukshon di kontenido ku ta integrá den Wikipedia. E ta hasi posibel pa redaktornan tradusí artíkulonan den hopi mas idioma, ounke revishon humano ta krusial pa drecha eror i garantisá eksaktitut. E hèrmènt ta wòrdu usá pa mehorá e kalidat i kantidat di artíkulo den e idiomanan di Wikipedia, partikularmente e idiomanan ku tiki papiadó, manera papiamentu.

|  |
| --- |
| **Referensia E artíkulo aki òf un vershon anterior di dje ta un tradukshon di e artíkulo Google Translate riba e Wikipedia hulandes, ku ta kai bao di e lisensia Creative Commons Attribution/Share Alike. Mira e historia di edishon einan.
 |